**Amicului meu turnătorul**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noi iubeam același lucru

noi iubeam aceeași țară

cine-i frunză cine mugur

înăuntru sau pe-afară

Noi iubeam aceeași țară

însă eu eram vai altul

când te făceam de ocară

și făceam prin casă blatul

Eu eram mereu vai altul

ba o frunză ba un mugur

din adânc crește înaltul

noi iubeam același lucru

Noi iubeam aceeași țară

de dincolo de hotară

Costel Zăgan, CEZEISME II